איתי חן (שריונאי)

**איתי חן** (2 בפברואר 2004 – 7 באוקטובר 2023) היה ישראלי שנחטף ב־7 באוקטובר 2023 על ידי מחבלי ארגון הטרור חמאס בזמן שהיה חייל צה"ל בטבח שבעה באוקטובר. היותו של איתי בעל אזרחות אמריקנית וגרמנית, תרמה להצטרפות מנהיגי מדינות אלה למאבק הציבורי, להשבתו והשבת כל החטופים.

## ביוגרפיה
איתי בן חגית ורובי נולד וגדל בנתניה אח אמצעי לרועי ואלון. למד במסלול מצוינות בבית הספר אורט גוטמן והיה ספורטאי מבטיח. במקביל היה מדריך של"ח בכיר ועסק בפעילות חברתית. איתי היה בעל אזרחות ארצות הברית מצד אביו, ואזרחות גרמניה מצד אימו. איתי התעקש להתגייס לשריון למרות פציעה קודמת. איתי שירת כסמל ראשון בגדוד 77 של חטיבה 7 סער מגולן.

### הקרב בנחל עוז ונפילתו
איתי וחבריו שירתו בגזרת נחל עוז. בבוקר שמחת תורה ה-7 באוקטובר 2023, הוא וחבריו לטנק לחמו בגבורה עד שהם נפגעו. איתי היה התותחן בצוות פרץ, על שמו של מפקד הטנק סרן דניאל פרץ, שנהרג, נחטף והושב לקבורה בארץ. צוות פרץ כלל גם את הטען תומר ליבוביץ שנפל בקרב, ומתן אנגרסט שנחטף בחיים ושוחרר. הם יצאו להילחם בעשרות מחבלים ששעטו אל הקיבוץ. בתחילת המתקפה על הקיבוץ, הם העלו את הטנק הבודד שלהם לעמדה, וטיווחו את נחיל המחבלים, שחצו מעזה לעבר שכונת שדות של קיבוץ נחל עוז. הם לחמו בקרב שבו לא היה להם סיכוי, בגלל האמצעים המוגבלים שהיו בידיהם, והנחיתות המספרית שלהם. איתי והצוות כולו, נקטו מהלכים שלא הוכשרו אליהם כלוחמי שריון. הם נאלצו לירות במחבלים מטווח קצר, בטנק שאמצעיו לא נועדו לכך. הם הצליחו להבין את הסיטואציה ואת האפשרות של חטיפה לעזה, ולעשות את ההתאמות המבצעיות המתחייבות, כפי שנשמע ברשת הקשר. הם לחמו במשך מספר שעות והרגו רבים מהמחבלים וכך הצילו רבים, גם בקיבוץ וגם במוצב נחל עוז. העידו על כך תחקירי הקרב, וציין זאת אבישי אדרי מנחל עוז שסיפר שלצוות הטנק הזה היה תפקיד מכריע בהצלת החיים של משפחות בנחל עוז ובכללן משפחתו שלו. בזכות לחימתם ובזכות קומץ גיבורים נוספים, נבלם הגל הראשון של המחבלים שתקפו את הקיבוץ. איתי נפל בקרב הגבורה ונחטף לעזה.

מותו של איתי נקבע ב-12 במרץ 2024 על ידי הרב הצבאי הראשי, לאחר בחינת ממצאים ועל בסיס מידע מהימן והוא הוכרז כחלל חטוף. משפחתו הודיעה אז כי רק לאחר חזרתו לקבורה בישראל, תתקיים הלוויה ושבעה. כבר בשלב זה, רבים ניחמו את המשפחה וביניהם נשיא המדינה יצחק הרצוג ונשיא ארצות הברית ג'ו ביידן. לאחר שניקבע מותו, חברת הקונגרס היילי סטיבנס ממדינת מישגן ספדה לאיתי בנאומה בקונגרס והבטיחה להאבק למען חזרת החטופים. גם חבר הקונגרס סטני הויר ממדינת מרילנד ביקש את רשות הדיבור בקונגרס וספד לאיתי.

### המאבק להשבתו והשבת כל החטופים
הוריו ואחיו של איתי היו פעילים בולטים במטה המשפחות להחזרת החטופים והנעדרים ובמסגרות נוספות. הם פעלו במישור הארצי וגם בארצות נוספות בעיקר בארצות הברית, בקטר ובגרמניה ופגשו את מנהיגי המדינות ונציגים בכירים של הממשל. אביו נאם במועצת הביטחון של האומות המאוחדות. הוריו ביקרו בבית הלבן ובקונגרס של ארצות הברית, כדי להסביר ולשכנע את נציגי הממשל על חשיבות ודחיפות החזרת החטופים. הם היו אורחים של סנטורית ג'וני ארנסט וסנטור ריצ'רד בלומנטל בעת נאומו של בנימין נתניהו-ראש ממשלת ישראל, בקונגרס.

בארץ, הם פעלו בכל מישור תקשורתי ציבורי ומוסדי, להשבת החטופים כולם. כמו כן הם התעקשו על טרמינולוגיה מכבדת וציינו שאיתי, גיבור ישראל נלחם והציל, עם אנשי צוותו אזרחים ישראלים מגורל אכזר, ולא ראוי שיקראו לו גופה. בני המשפחה של איתי גם התעקשו שהמאבק הציבורי יימשך עד החטוף האחרון. המשפחה כולה התחייבה לפעול גם לאחר חזרתו של איתי, עד חזרתם של כל החטופים.

#### עצרות ההזדהות בנתניה
מדי שבוע במשך כמעט שנתיים, ארגנה משפחת חן בעזרת חברים ובתמיכת עיריית נתניה, עצרת הזדהות עם החטופים ותמיכה בהחזרתם. בעצרות אלה לקחו חלק רבים מתושבי נתניה ויישובי הסביבה. בעצרות, אנשי ציבור שונים ואביו של איתי, מסרו סקירה על מידע הידוע על החטופים ועל המגעים לשחרורם. המשתתפים נשאו את תמונות החטופים והציגו אותם לנהגי הרכבים שעברו בצומת רמת פולג, נתניה. בעצרות גם הקריאו את שמות החטופים וקראו לשחרור כולם.

#### סבא גדעון
ממוזער|סבא גדעון ואיתי
סבא גדעון רביב השתתף בקביעות בעצרות אלה ולעיתים שימש כנציג המשפחה, בעת שחגית ורובי היו בשליחות מטה החטופים מחוץ לארץ. גדעון נודע כמי ששרת כטייס סקייהוק בטייסת 109 של חיל האויר. בעת תקיפת מטרות בסוריה, במלחמת יום הכיפורים, נפגע מטוסו והוא השתדל להחזירו לגבולות הארץ, שם נטש. לאחר שירותו הצבאי, היה שנים רבות קברניט באל על. שנה לאחר מלחמת השבעה באוקטובר, לבו לא עמד בצער, והוא נפטר בגיל 80. חגית בתו, אמו של איתי, אמרה שאמנם הוא לא ייספר כחלק מנפגעי טבח שבעה באוקטובר, אבל הוא נפטר מלב שבור, לאחר נפילת נכדו האהוב איתי.

**השבתו לישראל**

ביום ה־760 לנפילתו, הושב סמ"ר איתי חן לישראל משג'אעיה ב-4 בנובמבר 2025. לאחר השלמת הליך זיהוי מהיר, על ידי המרכז הלאומי לרפואה משפטית, בשיתוף משטרת ישראל והרבנות הצבאית, הודיעו נציגי צה"ל למשפחתו, כי יקירם הושב לישראל והושלם זיהויו. הוריו, חגית ורובי ציינו שחזר שלם ולבוש עם סרבל הטנק שלו. איתי חן היה החייל החטוף האחרון שנותר ברצועה ממלחמת 7 באוקטובר, אחרון החטופים בעל אזרחות אמריקנית ואחרון החטופים בעל אזרחות גרמנית. עם המשפחה ישבו באותו ערב נציגי השגרירות האמריקאית וחיכו לבשורת הזיהוי.

ראש הממשלה בנימין נתניהו צלצל אל המשפחה, מיד לאחר הוודע זיהויו של איתי והביע את תנחומיו הכנים, התעניין בשלומם של רועי ואלון אחיו של איתי, והתחייב להמשיך במאבק ולא להרפות עד החטוף האחרון. גם שליח הבית הלבן למזרח התיכון סטיב וויטקוף התקשר ושוחח עימם ארוכות. הוא ציין כי הוא מעריך את הדרך בה המשפחה ניהלה את המאבק להשבת איתי, והדגיש את תפקידה המרכזי בהדגשת ההכרח להחזיר את כל החטופים. הוא הוסיף כי המפגשים עם משפחת חן, סייעו לנשיא דונלד טראמפ להבין את חשיבות החזרת החטופים כולם, וחיזקה את המחויבות האמריקאית להמשיך במאמץ עד שיוחזר החטוף האחרון.

### קבורה וזיכרון
הלווייתו של איתי יצאה מביתו בנתניה ועברה דרך בתי הספר בהם למד, בדרכה לבית העלמין הצבאי בקריית שאול. הוא נטמן לצדם של עומר נאוטרה והרצל בודינגר. אלפים השתתפו בהלוויה, משפחות צוות פרץ ומשפחות חטופים רבים, עובדי ומתנדבי מטה משפחות החטופים . בין המלווים הרבים שהגיעו, נכחו גם הרמטכ"ל לשעבר הרצי הלוי, ניר ברקת, אופיר סופר, יאיר לפיד, גדי איזנקוט, בני גנץ, אלעזר שטרן, גל הירש, סימון דוידסון ועוד. בתחילת הלויה הושמעו קטעים מרשת הקשר שמעידים על הסכנות בפניהם עמדו, וקרב הגבורה שניהלו איתי וחבריו. את הטקס הנחה החזן הצבאי הראשי, שי אברמסון, קרוב המשפחה. ספדו נשיא המדינה יצחק הרצוג, קצין שריון ראשי, מח"ט 7 בעת הקרב, סגן השגריר האמריקאי, שגריר גרמניה ובני המשפחה המורחבת. עידן עמדי ביצע את השיר "בייבי" ועדן חסון שר את "שקיעות אדומות", שיר שהיה אהוב על איתי וחברתו נטע. הושמע הספד מוקלט של השליח האמריקני סטיב וויטקוף. וויטקוף הדגיש בדבריו שלמד על גבורתו של איתי ומסירותו לתפקידו. הוא הוסיף שבהליכה לצד משפחת חן באמונתם ובכאבם, הרגיש שאיתי עזר לרפא חלק מליבו שלו. שחשב שלעולם לא יחזור להיות שלם, לאחר שאיבד את בנו. על כך הוא יהיה אסיר תודה להם לתמיד. הוא הוסיף שהוא רוצה לחשוב שבמקום כלשהו מעבר לעולם הזה, איתי ואנדרו בנו, מצאו זה את זה-שתי נשמות יפות שמביטות עלינו מלמעלה, יודעות שמתוך הכאב שלהן מצאנו משמעות ושליחות. ויטקוף הביא גם את תנחומיו של ג'ארד קושנר ורעייתו איוונקה טראמפ. הוא גם הודה לנשיא טראמפ שדאג באופן אישי ואנושי להחזרת כל החטופים. בהלוויה הושמעו גם הספדי בני המשפחה.


קובץ:כבוד אחרון.jpg|כבוד אחרון
קובץ:חולצת המש"צים.jpg|חולצת המש"צים
קובץ:אתי מלך האריות.jpg|מלך האריות
קובץ:חלק מהמאבק להשבתו.jpg|מהמאבק להשבתו
קובץ:Itay Cnen איתי חן.jpg|רבים ליוו אותו בדרכו האחרונה
קובץ:שיר פרידה בעצרת האחרונה.jpg|שיר פרידה


## קישורים חיצוניים

* 
* 
* 13 טנקים מול אלפי מחבלים – טנק פרץ, מאקו

## הערות שוליים

קטגוריה:שבויי צה"ל
קטגוריה:חיילי גדוד 77
קטגוריה:חיילי צה"ל
קטגוריה:חללי צה"ל בטבח שבעה באוקטובר
קטגוריה:חטופים ישראלים שנרצחו במלחמת חרבות ברזל
קטגוריה:נעדרי צה"ל שגופותיהם אותרו
קטגוריה:אורט ישראל: אישים
קטגוריה:חיילי צה"ל במלחמת חרבות ברזל
קטגוריה:בני ערובה וחטופים בטבח שבעה באוקטובר
קטגוריה:ישראלים שנחטפו
קטגוריה:מקרי חטיפה שבוצעו על ידי חמאס
קטגוריה:אישים הקבורים בבית הקברות הצבאי קריית שאול
קטגוריה:ישראלים שנפטרו ב-2023